Bjarne Laustsen (S), 2010-04-08:
Det er en meget, meget vigtig sag, vi behandler i dag, og derfor er jeg også glad for, at kollegerne i Folketinget er så opmærksomme og stille.
Det er jo ikke altid, det sker, når man er ved andenbehandlingen.
Men det her er en meget, meget vigtig sag, og jeg synes simpelt hen, det er flovt for regeringspartierne, at den eneste repræsentant, der er oppe at forsvare regeringen, er hr. Bent Bøgsted fra Dansk Folkeparti.
Hvad mener Venstre og De Konservative om den her sag?
For ikke så lang tid siden havde vi repræsentanter for Arbejdsskadeforeningen og Hærens Konstabel- og Korporalforening i deputation i Arbejdsmarkedsudvalget, og hvis alle vil følge med derude, kan man se på bilag nr. 5 vedrørende det her lovforslag, at de gode soldater var her for at bakke op om dette forslag, fordi det har nogle konsekvenser for dem.
Rigtig mange af os folketingsmedlemmer herinde går rundt med en sløjfe for at vise, at vi anerkender og støtter de danske soldater.
Vi holdt en fin parade for de udsendte soldater herude den 5. september sidste år.
Det er meget flot alt sammen, og jeg har støttet det hele, og jeg har også støttet udsendelsen, på nær den til Irak.
Men der er altså nogle kæmpemæssige konsekvenser for de soldater, der bliver sendt ud.
Vi kender de alt, alt for høje dødstal for vores soldater, der bliver sendt ud.
Dernæst er det jo sådan, at det giver skader.
Det kunne vi se – folk får amputeret ben, arme osv., når de har været i direkte krigshandlinger.
Men noget af det, der også er vigtigt, er, at det altså giver nogle skader og ar på sjælen, og det har også relation til sygedagpengesystemet.
HKKF har en livlinje, og jeg vil bare lige fortælle lidt om, hvad det er for nogle tal, de opererer med.
Det er mennesker, vi har med at gøre, som man fra regeringens og Dansk Folkepartis side ikke vil hjælpe, hvilket man ellers havde en mulighed for at gøre med dette forslag.
De har i HHKF Livlinjen 303 aktive sager.
Af de soldater, der har været sendt ud, er der 281 af dem, der har forsøgt selvmord, og 177 af dem har forsøgt det mere end en gang.
283 har haft misbrugsproblemer, og flere af dem har problemer dagligt eller ugentligt.
Det er også sådan, at det i forhold til familielivet er utrolig svært at komme tilbage, efter man har været soldat.
Så er der en oplistning over, hvor folk har været udsendt til, og rigtig mange af de soldater, der har været sendt ud, har også efterfølgende begået kriminalitet.
Men det, der er vigtigt i denne sag, er, at der er 204 af de her sager, der står på hold i kommunerne og jobcentrene.
Der er 15 sager, der har stået der i mere end 10 år, og der er 109 sager, der har været på dagsordenen i mere end 5 år.
Der er 43, der har meldt sig helt ud af samfundet, fordi det har været så barsk.
De er vendt tilbage og har henvendt sig til kommunerne og jobcentrene for at få hjælp, men har ikke fået det.
Der er 39 af dem, der er i fleksjob eller andet beskyttet job, de fleste af dem inden for forsvaret, og så er der 18 af dem, der modtager førtidspension.
Spørgsmålet til Venstre, De Konservative og Dansk Folkeparti er: Vil man med den ene hånd godt være med til at stemme for at udsende soldaterne, men ikke være med til at hjælpe dem, når man ser konsekvenserne af det?
Vi kan simpelt hen ikke være det bekendt over for soldaterne og alle de andre 6.000 mennesker, der bliver ramt af det her.
Det er, som om man tror, at de her folk bliver mere raske, hvis man tager sygedagpengene fra dem.
Det er så forkert, som noget kan være, og derfor har vi kun en ting at gøre, og det er at sørge for at rette op på de forhold, således at vi siger, at så lang tid der er dokumentation for, at folk er syge, skal de selvfølgelig heller ikke miste deres forsørgelse.
Det er grundstammen i et velfærdssamfund.
Det er en sørgelig dag, hvor Venstre, De Konservative og Dansk Folkeparti ikke vil være med til at gennemføre sådan en lille bitte ting i et velfærdssamfund, men har mere travlt med at give skattelettelser til de rigeste i dette land.
Det er sørgeligt.
Tak for ordet.
Grunden til, at jeg tager ordet her i dag, er, at jeg for en sjælden gangs skyld vil takke regeringen for, at den har lyttet til et rigtig godt råd om at dele det her lovforslag, så L 85 blev delt.
Det betyder så, at vi, der gerne vil støtte ændringerne vedrørende dyrlægeloven, faktisk kommer til at støtte et forlig, som vi ikke har lod og del i.
Så der bliver fuldstændig flertal for det.
Det er vi glade for.
Så kan jeg også sige, at SF har stillet en række gode ændringsforslag; dem vil vi fra Socialdemokratiets side også gerne støtte.
Det, der er problemet i den her sag, er den årsberetning fra Det Veterinære Sundhedsråd her, og jeg skal nok lade være med at læse det hele op.
Vi i Socialdemokratiet var også med til de forhandlinger om et nyt veterinærforlig fra starten af.
Der kunne være mange gode forskellige ting deri, men der var jo oplysninger, der blev forholdt os, og som vi ikke fik kendskab til, og det synes jeg er stærkt kritisabelt.
De oplysninger er så kommet frem her i år i den pressemeddelelse, som Det Veterinære Sundhedsråd udsendte den 2. februar 2010.
Her står simpelt hen, at formanden for rådet udtaler: »Rådet ser med bekymring på, at udtalelserne ikke er blevet fulgt, hvorved landmænd selv kan behandle køer med intravenøse injektioner.
Det er jo sådan, at enhver regering, når der er nogle veterinærsager, der er problematiske, vil spørge netop Det Veterinære Sundhedsråd: Hvis vi gør sådan og giver landmænd mulighed for selv at behandle, hvad kan det så afstedkomme?
Her har man simpelt hen valgt enten ikke at spørge eller at ignorere den udtalelse.
Vi havde et samråd i Fødevareudvalget, og der var ingen, der kunne huske, hvornår en regering nogen sinde har valgt ikke at følge de råd fra eksperterne.
Det er simpelt hen dybt kritisabelt, som formanden også siger, og jeg er fuldstændig enig.
Derfor er det godt, at SF har stillet de her ændringsforslag, så vi får lejlighed til at pille de dele ud.
Vi vil altså være på den sikre side, og vi vil følge eksperterne, der siger, at det kan være kritisabelt, hvis landmændene får mulighed for at behandle på de to områder, som jeg har nævnt her.
Derfor skal jeg sige, at når lovforslaget engang kommer til tredje behandling, vil vi stemme imod den del, der vedrører veterinærområdet.
Det lovforslag, som nok kommer til at hedde L 85 B, vil vi så stemme for, for der er faktisk nogle gode ting vedrørende dyrlægerne, som vi ikke har nogen problemer med.
På den måde får vi en ordentlig sagsbehandling.
Men jeg kan alligevel ikke forstå, at regeringen og Dansk Folkeparti – for slet ikke at sige Det Radikale Venstre –
vil være med til at lave noget, som Det Veterinære Sundhedsråd anbefaler at gå imod, og som det ydermere siger er stærkt kritisabelt.